鳴鳩
作者：歐陽修
朝代：宋

paragraphs: 天將陰，鳴鳩逐婦鳴中林，鳩婦怒啼無好音。
天雨止，鳩呼雪歸鳴且喜，婦不亟歸呼不已。
逐之其去恨不早，呼不肯來固其理。
吾老病骨知陰晴，每愁天陰聞此聲。
日長思睡不可得，遭爾聒聒何時停。
眾鳥笑鳴鳩，爾拙固無匹。
不能娶巧婦，以共營家室。
寄巢生子四散飛，一身有婦長相失。
夫婦之恩重太山，背恩棄義須臾間。
心非無情不得已，物有至拙誠可憐。
君不見人心百態巧且艱，臨危利害兩相關。
朝爲親戚暮仇敵，自古常嗟交道難。